A poar Joartausnd späda, ois da Homo S.Sapiens (da modeane Mensch) scho in gressan Gruppn untawegs woa, haum de Menschn scho bessa gsichate Platzal auglegt. Ned nua gegn de wüdn Viecha, sundan aa gegn aundare Sippn. Ois Jaga und Saummla sans jo oiwei dena Viecha nochi, bis in die weidn Ebanen eini. Und do hods kane Höin mea gebn. Oiso haum sa si wos eifoan lossn miassn. Se haum si Logaplotz gsuachd, de wos mid an kloan Afwaund in sichare Plotz ausbaun haum kina. Des woan zun Beispui Obhäng, Insln in an Sumpf oda Morast; Insln oda Hoibinsln in an mäandandn Fluss oda baamfreie Platzal in an vawochsnan Woid. Und de Platzal haums nacha mid Stoana (Drocknmauan), Flechtweak (Reisad) und/oda Eadn gfestigd. Grobn und Eadwoi san in spädara Zeid dazua kema.